’تالی بجائیے، ویڈیو اپ لوڈ کیجیے‘ اور خواجہ سراؤں سے متعلق سوچ بدلیے
مہم میں شامل ہونے والے کو اپنی مختلف انداز میں تالی بجاتے ہوئے ویڈیواپ لوڈ کرنا ہوگی۔ہر ویڈیو جو پوسٹ کی جائے گی اس سے خواجہ سراؤں کےلئے تعلیم اور روزگار کے مواقع پیدا ہوں گے۔ بالکل معاشرے کے کسی دوسرے فردکی طرح۔
کراچی — خواجہ سراؤں کو عموماً پاکستانی معاشرے میں ایسی نگاہ سے دیکھا جاتا ہے گویا وہ معاشرے کا حصہ نہ ہوں، یا یوں کہئے کہ معاشرہ انہیں اپنا حصہ تسلیم ہی نہیں کرتا۔ خواجہ سراؤں کو شکایت ہے کہ وہ جس جگہ بھی جائیں انہیں لوگوں کے طنزیہ اور ذومعنی فقروں اور تحقیر آمیز رویوں کا سامنا کرنا پڑتا ہے۔ انہیں ’مذاق‘ سمجھا جاتا ہے۔ خواجہ سراؤں کے حقوق کے لئے آواز اٹھانے اور کوششیں کرنے والی ایک تنظیم ’ایشیاء پیسفک ٹرانس جینڈر نیٹ ورک‘ نے اسی سوچ کو بدلنے اور خواجہ سراؤں کے حوالے سے مثبت رویے معاشرے میں پروان چڑھانے کی کوشش کا آغاز کیا ہے۔ ۔ ایک نئی مہم کے ساتھ جس کا نام ہے۔ ۔ ’چینج دی کلیپ‘۔ انگریزی اخبار ’ٹری بیون‘ کی ایک رپورٹ کے مطابق، اس مہم کا مقصدخواجہ سراؤں کی مشکلات کو دنیا کے سامنے پیش کرنا ہے۔ اس کے لئے مہم میں شامل ہونے والے کو اپنی مختلف انداز میں تالی بجاتے ہوئے ویڈیو اپ لوڈ کرنا ہوگی۔ ہر ویڈیو جو پوسٹ کی جائے گی اس سے خواجہ سراؤں کےلئے تعلیم اور روزگار کے مواقع پیدا ہوں گے۔ بالکل معاشرے کے کسی دوسرے فرد کی طرح۔ پاکستان کی پہلی خواجہ سرا ماڈل ’کامی سڈ‘ بھی ’چینج دی کلیپ‘ مہم میں شامل ہیں۔ کامی سڈ نے انسٹاگرام پر اپنی ویڈیو اپ لوڈکی جس کے کیپشن میں انہوں نے لکھا ’'کوئی کتنا بھی مختلف کیوں نہ ہو، وہ عزت اور برابری کا حقدار ہے۔ ایسے مضبوط لوگوں کو ان کی بہادری پر خراج تحسین۔'‘ بہت سے شوبز سلیبریٹز بھی آگے آئے ہیں اور اپنی ویڈیوز اپ لوڈ کرکے اس مہم کا حصہ بن گئی ہیں۔ سوشل میڈیا اسٹار، ماڈل اور غیرت کے نام پر سگے بھائی کے ہاتھوں جان گنوانے والی قندیل بلوچ پر بنی ڈرامہ سیریل ’باغی‘ میں اہم کردار ادا کرنے والے ماڈل اور اداکار عثمان خالد بٹ نے اپنے خیالات شیئر کرتے ہوئے کہا ہے: '’میں ایسے معاشرے میں پلا بڑھا جہاں خواجہ سرا کے لئے لفظ ‘ہیجڑا‘ استعمال کیا جاتا تھا اور آج بھی کیا جاتا ہے۔ ان کا مذاق اڑایا جاتا ہے اور ان کی تضحیک کرنا ہر کوئی اپنا ’حق‘ سمجھتا ہے۔ خواجہ سراؤں کو کبھی انسان نہیں سمجھا گیا۔ ان سب چیزوں کو اب ختم ہونا چاہئے۔ وقت آگیا ہے کہ خواجہ سراؤں کے ساتھ توہین آمیز رویے کو تالی میں بدلا جائے۔ اپنے ذہن کو بدلئے’چینج دی کلیپ‘ اور ’سپورٹ ٹرانس جینڈر‘ مہم میں شامل ہوکر۔۔۔ ‘' مشہور ڈیزائنر منیب نواز کا کہنا ہے'’خواجہ سراؤں سے نامناسب سلوک ختم ہونا چاہئے۔ '' کامیڈی شو ’بلبلے‘ کی ’خوبصورت‘ عائشہ عمر نے بھی خواجہ سراؤں کے حق میں آواز بلند کرتے ہوئے کہا ہے کہ’'خواجہ سراؤں سے اپنا رویہ تبدیل کریں۔ سڑکوں پر خواجہ سراؤں پر ہنسنے کا سلسلہ بدلیں۔ اپنے سوچنے کا طریقہ بدلیں۔ '‘ ’جوانی پھر نہیں آنی‘ کے اسٹار احمد علی بٹ بھی خواجہ سراؤں کی حمایت پر سنجیدہ نظر آئے۔ ان کا کہنا تھا کہ ''وہ خواجہ سراؤں کی مکمل حمایت کرتے ہیں۔ خواجہ سرا ؤں کو جیسے وہ ہیں ویسا ہی رہنا کا اعتماد دیں ۔یہ قابل تعریف ہوگا۔ ‘'